РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/189-24

22. јануар 2024. године

Б е о г р а д

**З А П И С Н И К**

**СА ТРЕЋЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 27. ДЕЦЕМБРА 2024. ГОДИНЕ**

 Седница је почела у 11,00 часова.

 Седницом је председавао председник Одбора Александар Марковић.

 Седници су присуствовали: Борис Бајић (Borisz Bájity), Лепомир Ивковић, Младен Грујић, Драгана Радиновић, проф. др Мирка Лукић Шаркановић, Славица Радовановић, др Тијана Перић Дилигенски и Растислав Динић, чланови Одбора

 Седници нису присуствовали чланови Одбора: Угљеша Гргур, Андријана Александров, Слободан Николић, др Муамер Бачевац, Соња Пернат, Слађана Радисављевић, Небојша Новаковић и Данијела Несторовић.

 Седници су присуствовали: Ненад Ристовић, Игор Д. Јакшић и Сања Јефић Бранковић, заменици чланова Одбора.

 Седници су присуствовали представници Министарства за људска и мањинска права и друштвени дијалог: Томислав Жигманов, министар, др Стана Божовић, државна секретарка, Снежана Тркуља, в.д. помоћница министра, Александар Радосављевић, помоћник министра, Биљана Марковић в.д. помоћница министра, др Нина Митић, помоћница министра, Милена Недељков, виши саветник, шеф одсека за стварање подстицајног окружења за развој цивилног друштва, Александра Рашковић, шеф кабинета, Светлана Палић и Антонела Канелић.

 Председавајући је констатовао да су испуњени услови за рад и одлучивање те је предложио следећи

Дневни ред:

 - Усвајање записника Друге седнице Одбора,

 1. Разматрање Информације о раду Министарства за људска и мањинска права и друштвени дијалог за период јануар - март 2024. године (број 02-1073/24 од 22. априла 2024. године),

 2. Разматрање Информације о раду Министарства за људска и мањинска права и друштвени дијалог за период април - јун 2024. године (број 02-1073/24-1 од 24. јула 2024. године),

 3. Разматрање Информације о раду Министарства за људска и мањинска права и друштвени дијалог за период јул - септембар 2024. године (број 02-1073/24-2 од 1. новембра 2024. године),

 4. Предлагање кандидата за члана Комисије за контролу извршења кривичних санкција.

 Одбор је на основу чл.76 Пословника о раду Народне скупштине већином гласова о донео одлуку да се обави заједнички начелни претрес о тачкама 1. до 3. предложеног дневног реда.

 Oдбор је усвојио предложени Дневни ред.

 Пре преласка на рад по утврђеном Дневном реду Одбор је усвојио записник Друге седнице Одбора.

ПРВА, ДРУГА И ТРЕЋА ТАЧКА ДНЕВНОГ РЕДА:

Министар за људска и мањинска права и друштвени дијалог, Томислав Жигманов, је упознао чланове о томе што је урађено у протеклих девет месеци у областима за које је ово министарство надлежно.

Када је у питању област људских права, редовно и у целости, су извештавали када су у питању наше међународне обавезе о различитим конвенцијама и пактовима како према телима и процедурама УН, тако и Савета Европе и Европске Уније. Осим што је припремало извештаје, министарство је радило и на поступању према препорукама које је добијало у различитим извештајима. Истовремено се радило на афирмацији културе људских права кроз комуникацију са јавношћу приређивањем одређених догађаја, уз помоћ основаног Савета за примену препорука механизма УН за људска права.

У области мањинских права основан је Савет за националне мањине и успешно је спроведен конкурс за расподелу буџетског фонда за националне мањине у висини од 30 милиона динара за 70 програма и пројеката. Напоменуо је да што се тиче израде Акционог плана за питања права припадника националних мањина, он је у својој фази, а разлог дугог доношења јесте динамика политичких процеса у нашој држави и динамика мониторинга Савета Европе, односно чекање њиховог петог извештаја који је основ за дораду нацрта акционог плана.

У области антидискриминације и родне равноправности, истакао је да смо ту имали највише постигнућа код израда планских докумената.Три акциона плана су завршена и у процедури су усвајања - акциони план за родну равноправност, за антидискриминацију и за социјалну инклузију Рома и Ромкиња. Паралелно је рађено и на изради стратешких докумената и нагласио је доношење Правилника о неплаћеном кућном раду, чиме је направљен правни оквир за признање и трајно решење питања социјалног, здравственог и другог осигурања, када су у питању жене које немају осигурање по другом основу.

У области социјалне инклузије Рома и других политика антидискриминације, нагласио је да имамо континуирано извештавање и представљање наших извештаја у оквиру процеса Отворени Балкан. Кроз партнерски однос са Националним саветом ромске националне заједнице и са ромским организацијама цивилног друштва, спровођене су активности у локалним самоуправама.

На подручју цивилног друштва успостављен је институционални оквир - Савет за подстицајно окружење и развој цивилног друштва, а приведен је крају и Акциони план за Стратегију за развој цивилног друштва за ову и 2026. годину.

Председник Одбора, Александар Марковић, изразио је задовољство због наставка добре праксе да на оваквим догађајима и седницама присуствује министар лично, сматрајући да је то нешто што говори о доброј сарадњи коју Народна скупштина кроз Одбор за људска и мањинска права и равноправност полова има са Владом Републике Србије, конкретно са Министарством за људска и мањинска права и друштвени дијалог.

Тијана Перић Дилигенски се слаже са тим да је ово добра пракса, али и једна врста правила и законске обавезе. С обзиром на то да је ово трећа седница Одбора, Перић Дилигенски сматра да би било боље да се то много фреквентније одиграва, а не да се извештаји из првог квартала усвајају тек у децембру. Када се прочитају извештаји министарства, оно што прво упада у очи је чињеница да се доцни са усвајањем нормативних аката, мислећи пре свега на акционе планове за спровођење кључних стратегија. Поздрављајући друштвени дијалог, који је такође у опису делатности министарства, поставља питање да ли је приоритет друштвени дијалог о филантропији, када су људска права на историјском минимуму у Републици Србији. Навела је да смо у претходном периоду имали скандалозну изјаву да су деца власништво државе до пунолетства, што је у раскораку са Европском конвенцијом о људским и основним правима, са Уставом Републике Србије, са породичним законом, и пре свега са међународним Пактом о грађанским и политичким правима који конкретно ово министарство надзире. Говорила је и о еколошким патриотама, људима који су на бранику националних ресурса. Сматра да је обавеза министра да осуди неправду, да осуди кршење људских и мањинских права.

 Министар Жигманов се захвалио Тијани Перић Дилигенски на исказаном интересу за рад министарства, али и на изнетим питањима и оценама. Навео је да одређени политички процеси, као што су избори, могу успорити одређене активности за шта онда одговорност не сноси извршни орган власти. У том контексту треба постојати нека врста емпатије, јер без обзира на кораке који се чине, због одређене динамике друштвених процеса није могуће исте и реализовати. Када је у питању друштвени дијалог у филантропији, он је предвиђен акционим планом. То питање је отворено како би се увидело шта се до сада урадило и шта су изазови и кораци које треба учинити, да би се питање филантропије унапредило. Министарство није ту да на дневном нивоу реагује на одређене ставове и изнета мишљења. Министарство континуирано прати извештаје свих међународних и невладиних организација, институција међународне заједнице, Уједињених нација, Савета Европе, ОЕБС-а, Европске уније. На основу све те слике, министарство креира одређена поступања која имају за циљ унапређење нормативних оквира, изградње адекватније институционалне архитектуре, или стварање и креирање одређених мера.

Народна посланица Славица Радовановић је истакла да постоји велика важност и значај Министарства за људска и мањинска права и друштвени дијалог. 2002. године, постојало је само 6 стубова дискриминације, док их сада имамо преко 15. То значи да дискриминација еволуира и да стално имамо и суочавамо се са неким новим облицима дискриминације и зато је јако важно и да их пратимо и да имамо велико разумевање, како народни посланици, тако и надлежни у министарству, јер није лако пропратити и на прави начин реаговати да ли је нешто дискриминација или не. Указала је да је посебно то што се у извештају по први пут велика пажња обратила на тему насиља у спорту. Истакла је да министарство треба да позива народне посланике на догађаје које организују. Конкретно је истакла да мисли на догађаје који се односе на спречавање насиља над женама, децом, вршњачко насиље. То је веома важно како би се те активности подржале и у скупштини. Предложила је да министарство и Одбор за људска и мањинска права и равноправност полова остваре сарадњу са Министарством за бригу о породици јер је још увек актуелна тема жена предузетница да одлазе на породиљско боловање. То представља једну врсту дискриминације и зато је потребно да се статус таквих жена побољша, јер се оне суочавају са великим проблемима. Како наводи, оно што је поприлично обрадовало јесте последња тачка дневног реда, а то је предлагање кандидата за чланове комисије за контролу извршења кривичних санкција. То је веома важна тема јер као бивши члан Европске комисије за спречавање тортуре писала је извештаје тој комисији и о томе говорила у Бриселу. Посебно је поменула догађај који се десио у Бору када је лице преминуло, као и лице у Падинској Скели.

Стана Божовић, државни секретар у Министарству, је истакла да је Република Србија по питању људских права на историјском максимуму и то произилази из извештаја уважених међународних организација. Такође је пренела утиске са Глобалног форума на ком је учествовала.

Народни посланик Растислав Динић је указао на случај „Надстрешница“ и делове вештачења који су изнети у јавности. Наводи да је циљ био да се улепша та зграда ,да се људи из режима сликају, да то изгледа лепо за кампању“ и управо је та намера довела до те трагедије.

Председник Одбора је позвао народног посланика да се врати на дневни ред. У даљем излагању Растислав Динић је износио наводе о ауторитарном режиму и корупцији која је довела до смрти људи у Новом Саду. Поставио је и питање судбине Закона о истополним партнерствима, које је претходно министарство израдило а које није ушло у скупштинску процедуру због најаве председника Републике да неће потписати указ о проглашењу тог закона.

Народни посланик Лепомир Ивковић се захвалио министру на исцрпном извештају и реплицирао народној посланици Перић Дилигенски која је изнела оптужбе на рачун народног посланика Ђукановића који се извинио због своје несмотрене изјаве, а желео је да каже да се држава до пунолетства детета, као и родитељи детета, брине о њему и у случају да родитељи нису у могућности држава преузима одговорност. Поставио је питање да ли студенти имају неког у својој ближој породици ко гласа за ову власт, а верује да имају, и да ли их оптужују за ову трагедију која се догодила. Истакао је да ће се тражити апсолутна политичка и кривична одговорност, те предлаже да Одбор апелује на ове младе људе да се врате у учионице и да полажу своје испите на време.

Реплицирајући народном посланику Ивковићу, народна посланица Тијана Перић Дилигенски је рекла да је он врхунски глумац, али и да не схвата да је адвокат посланика Ђукановића који је дао несмотрену изјаву и то као народни посланик, као адвокат који по опису свог посла треба да зна позитивно законодавство Републике Србије. Истакла је да није чула извињење посланика Ђукановића. Истакла је да је исти посланик пре годину дана дао још једну несмотрену изјаву од које се овај Одбор није оградио а то је да жене пријављују насиље у породици четвртком да би викендом могле лепо да се проведу.

 Пошто више није било пријављених учесника у дисксусији, председник Одбора је ставио на гласање:

 1. Информацију о раду Министарства за људска и мањинска права и друштвени дијалог за период јануар - март 2024. године (број 02-1073/24 од 22. априла 2024. године).

 Одбор је већином гласова прихватио ову информацију.

 2. Информацију о раду Министарства за људска и мањинска права и друштвени дијалог за период април - јун 2024. године (број 02-1073/24-1 од 24. јула 2024. године).

 Одбор је већином гласова прихватио ову информацију

 3. Информацију о раду Министарства за људска и мањинска права и друштвени дијалог за период јул - септембар 2024. године (број 02-1073/24-2 од 1. новембра 2024. године).

 Одбор је већином гласова прихватио ову информацију.

 Сагласно члану 229. став 4, Пословника Народне скупштине, Одбор за људска и мањинска права и равноправност полова ће поднети извештај Народној скупштини Републике Србије.

**ЧЕТВРТА ТАЧКА ДНЕВНОГ РЕДА**

Председник Одбора је обавестио чланове у вези дописа председника Одбора за правосуђе, државну управу и локалну самоуправу од 18. децембра 2024. године, где се од Одбора за људска права и равноправност полова захтева да достави предлог кандидата за члана Комисије за контролу извршења кривичних санкција, коју образује Народна скупштина у складу са чланом 278. Закона о извршењу кривичних санкција, а Одбор за правосуђе покреће поступак и утврђује и подноси Народној скупштини предлог одлуке о избору чланова Комисије.

Одбор је једногласно усвојио предлог да кандидат за члана Комисије испред овог одбора буде Александар Марковић, председник Одбора.

Седница је закључена у 12.15 часова.

СЕКРЕТАР ОДБОРА ПРЕДСЕДНИК ОДБОРA

 Рајка Вукомановић Александар Марковић